ธปท.สอบแบงก์ ขายข้อมูลลูกค้า
ธปท.สอบสวนพนักงานแบงก์แอบขายข้อมูลลูกค้า หลังได้รับการร้องเรียนจากประชาชนว่าทำกันเป็นขบวนการ
24 พ.ย. 2559

ธปท.สอบสวนพนักงานแบงก์แอบขายข้อมูลลูกค้า หลังได้รับการร้องเรียนจากประชาชนว่าทำกันเป็นขบวนการ
นายรณดล นุ่มนนท์ ผู้ช่วยผู้ว่าการธนาคารแห่งประเทศไทย (ธปท.) สายกำกับสถาบันการเงิน เปิดเผยว่า ขณะนี้มีผู้ยื่นหนังสือร้องเรียนถึง ธปท. ว่ามีขบวนการขายข้อมูลส่วนตัว เลขที่บัตรประจำตัวประชาชน และบัญชีธนาคารของลูกค้าธนาคารพาณิชย์ โดยมีพนักงานในธนาคารเป็นผู้ขายให้กับเว็บไซต์ต่างๆ 3 เว็บไซต์ และหากมีคนต้องการทราบข้อมูลก็สามารถซื้อข้อมูลส่วนตัว และเลขที่บัญชีเหล่านี้จากเว็บไซต์เหล่านี้ โดยมีบัญชีที่เกี่ยวข้องมากกว่าล้านบัญชี และวงเงินหมุนเวียนเป็นหลักพันล้านบาท ขณะเดียวกันประชาชนได้รับความเดือดร้อนจากการละเมิดเหล่านี้ โดยจะได้รับการเสนอขายผลิตภัณฑ์ทางการเงิน ประกันภัย ประกันชีวิตตลอดเวลา โดยขอให้ ธปท.ดำเนินการแก้ไขในเรื่องดังกล่าว
“เรื่องนี้ ธปท.ได้รับข้อมูลจากกลุ่มผู้ร้องเรียน ซึ่งคงต้องตรวจสอบข้อมูลดังกล่าวก่อนว่าข้อเท็จจริงเป็นอย่างไร มีการทำเป็นขบวนการหรือไม่ เพราะหากมีกรณีที่มีพนักงานคนหนึ่งคนใดนำข้อมูลของลูกค้าที่ควรปกปิดเป็นความลับมาขายต่อให้กับบุคคลอื่นที่ไม่มีส่วนเกี่ยวข้องในการรับรู้ ส่วนนี้เป็นเรื่องไม่ถูกต้อง ซึ่ง ธปท.จะต้องกำชับธนาคารพาณิชย์ให้มีการดำเนินการแก้ไขเรื่องดังกล่าวไม่ให้เกิดความเสียหายกับประชาชน” นายรณดล กล่าว